b'\n_START_ARTICLE_\nDavid Attenborough\n_START_PARAGRAPH_\nSir David Frederick Attenborough CBE (s. 8. toukokuuta 1926 Lontoo) on kuuluisien BBC:n luontodokumenttien juontaja ja luonnontieteiden popularisoija. H\xc3\xa4n on my\xc3\xb6s antropologi ja on toiminut BBC:n johtoteht\xc3\xa4viss\xc3\xa4. Suomessa osa Attenborough\'n dokumenteista on l\xc3\xa4hetetty Ylen kanavilla Avara luonto -nimikkeen alla. N\xc3\xa4yttelij\xc3\xa4-ohjaaja Richard Attenborough oli h\xc3\xa4nen isoveljens\xc3\xa4.\n_START_SECTION_\nVarhaisvuodet\n_START_PARAGRAPH_\nAttenborough varttui Leicesterin yliopiston kampusalueella ker\xc3\xa4illen muun muassa fossiileja ja kivi\xc3\xa4. H\xc3\xa4nen is\xc3\xa4ns\xc3\xa4 ty\xc3\xb6skenteli yliopistossa. Attenborough opiskeli Cambridgen yliopistossa geologiaa ja el\xc3\xa4intiedett\xc3\xa4. H\xc3\xa4n jatkoi akateemisia opintojaan Lontoon talous- ja yhteiskuntatieteiden yliopistossa opiskelemalla antropologiaa 1944\xe2\x80\x931946. Vuonna 1947 h\xc3\xa4net kutsuttiin asevoimien palvelukseen Kuninkaalliseen laivastoon, jossa h\xc3\xa4n vietti kaksi vuotta asemapaikkoinaan Pohjois-Wales ja Forthin vuono Skotlannissa._NEWLINE_Vuonna 1950 Attenborough avioitui Jane Elizabeth Orielin kanssa, ja heid\xc3\xa4n avioliittonsa kesti vaimon kuolemaan asti 1997. Heill\xc3\xa4 on kaksi lasta, Robert ja Susan. Poika Robert Attenborough on vanhempi lehtori arkeologian ja antropologian laitoksessa Australian kansallisessa yliopistossa.\n_START_SECTION_\nEnsimm\xc3\xa4iset vuodet BBC:ss\xc3\xa4\n_START_PARAGRAPH_\nLaivaston j\xc3\xa4lkeen Attenborough toimitti lasten tiedekirjoja kustannusyhti\xc3\xb6ss\xc3\xa4. H\xc3\xa4n sai ty\xc3\xb6n radio-ohjelmien tuottajana BBC:ss\xc3\xa4 kolmen kuukauden harjoittelun j\xc3\xa4lkeen 1952._NEWLINE_Vuonna 1957 BBC:n luonnonhistoriallinen yksikk\xc3\xb6 aloitti toimintansa Bristolissa. Attenborough muodosti oman osastonsa Travel and Exploration Lontoossa.\n_START_SECTION_\nBBC:n hallinnossa\n_START_PARAGRAPH_\nVuosina 1965\xe2\x80\x931969 Attenborough oli BBC:n antenniverkon kanava 2:n johtaja. Vuosina 1969\xe2\x80\x931972 h\xc3\xa4n oli BBC:n televisio-ohjelmien johtaja. T\xc3\xa4m\xc3\xa4n j\xc3\xa4lkeen h\xc3\xa4n kielt\xc3\xa4ytyi BBC:n johtajan virasta ja alkoi tehd\xc3\xa4 uudelleen dokumenttiohjelmia.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nJoulukuussa 2005 BBC:n Radio Five Liven Simon Mayon haastattelussa Attenborough kuvasi itse\xc3\xa4\xc3\xa4n agnostikoksi._NEWLINE_Syyskuussa 2013 Attenborough kritisoi kehitysmaihin annettavaa ruoka-apua. H\xc3\xa4n pit\xc3\xa4\xc3\xa4 ruoka-apua "sekop\xc3\xa4isen\xc3\xa4" ja per\xc3\xa4\xc3\xa4nkuuluttaa keskustelua ja toimenpiteit\xc3\xa4 v\xc3\xa4est\xc3\xb6nkasvun hillitsemiseksi. H\xc3\xa4nen mukaansa maapallo on menossa kohti katastrofia ja luonto tulee korjaamaan tilanteen jos ihmiset eiv\xc3\xa4t tee mit\xc3\xa4\xc3\xa4n. H\xc3\xa4nen mukaansa n\xc3\xa4l\xc3\xa4nh\xc3\xa4d\xc3\xa4t johtuvat siit\xc3\xa4, ett\xc3\xa4 liian pienell\xc3\xa4 alueella on aivan liikaa ihmisi\xc3\xa4 ja luonto on yritt\xc3\xa4nyt korjata asiaa mutta ihmiset ovat omalla toiminnallaan (ruoka-apu) vain pahentaneet tilannetta.'